עולם האופנה המהיר עומד להפוך לעוד יותר מהיר כעת משלקוחות יוכלו לשלם באמצעות קופות בשירות עצמי.
רשת זארה הספרדית, מחקה את רשתות הסופרמרקטים בעולם ומתקינה בחנויותיה קופות בשירות עצמי. בכך תהיה זארה רשת חנויות האופנה הראשונה שתכניס את החידוש לחנויותיה.
הקופות בשירות עצמי מותקנות כבר במספר חנויות בספרד וכעת זארה מתכננת להכניסן גם לחנויות בבריטניה.
הקמעונאית הספרדית, ורשתות דומות כגון H&M, זוכות להצלחה גדולה בשל המודל העסקי של מכירת דגמים אופנתיים במחירים זולים יחסית. אולם פועל יוצא של הצלחה זו היא לעיתים קרובות תורים ארוכים ומתישים בקופות החנות ולא מעט לקוחות מניחים את הפריטים שבידיהם ויוצאים מהחנות מבלי לקנות אותם.
עוד חידושים שהרשת מכניסה לחנויותיה, כוללים מסכי מגע בתאי ההלבשה המאפשרים ללקוחות לבקש מידה או צבע אחרים של הבגדים שהם מודדים.
עם זאת, קופות בשירות עצמי עלולות להוות פתח לגנבות, כך מתברר מהנסיון ברשתות המזון.
רשתות אופנה רבות משתמשות בתגי ביטחון המחוברים לבגדים והמפעילים את האזעקה בחנות כאשר מתבצע ניסיון לצאת מפתח החנות עם בגד שאליו מחובר התג. על כן תיאלץ זארה למצוא פיתרון חלופי שיאפשר ללקוחות להשתמש בקופות בשירות עצמי.
בדומה לרשתות המזון, גם זארה תיאלץ להקצות מוכרים שישגיחו על הקופות בשירות עצמי ויסייעו ללקוחות המתקשים בשימוש בהן.